‘Noodlanding’ toe polisie lus kry vir KFC’n Vlieënier het glo met ’n polisiehelikopter by KFC op Komani geland om gou sy honger te stil. Foto: Google Maps ŉ Inwoner van Komani (Queenstown) is die hoenders in nadat ŉ polisiehelikopter glo tussen motors en voetgangers op ŉ plaaslike winkelsentrum se parkeerterrein geland het omdat die vlieënier nie langer sy lus vir die Kolonel se geheime resep kon beteuel nie. “Dit was nie ŉ amptelike polisietoetsvlug of vir enige polisiewerk nie,” meen Bill Harington, “maar net sodat die polisievlieënier kon land, die lemme afskakel en ewe ongeërg 30 m na die hoenderplek stap. Dus, nie om enige misdaadtoneel te ondersoek nie, maar om in die ry te staan vir ŉ vinnige wegneemete – en ŉ porsie sous[trein] daarby.” Tot Harington se verbasing het die vlieënier sy kospakkie geneem, daarvoor betaal, terug na die helikopter gestap en vinnig weggevlieg. Hy sê dit bekommer hom dat die vlieënier waarskynlik nie toestemming gehad het om op ŉ besige parkeerterrein met hope motors en mense reg rondom te land en so sy eie lewe en almal om hom sŉ in gevaar te stel nie. “Hy het ongenooid gekom, sonder om vooraf sy landingstyd te reël of te vra dat die gebied afgesper word waar hy wou land,” beweer Harington. “Dit was nie ŉ amptelike SAPD-landing nie en ook nie ŉ noodlanding in die ware sin van die woord nie, benewens om gou in ŉ polisiehelikopter vir middagete te land.” Harington sê dis onbekend waar die vlieënier vandaan gekom het of waarheen hy op pad was. “Kan ŉ mens bloot aanvaar dat ons belastingbetalers opgeleide polisievlieëniers moet finansier om brandstof, tyd en die salaris wat ons hulle betaal te verkwis om wederregtelik staatseiendom te gebruik om gou-gou ŉ wegneemete te koop?” Kapt. Namhla Mdleleni, polisiewoordvoerder, sê sy kan nie kommentaar lewer op voorvalle waaroor geen klag aanhangig gemaak is nie. “Die inwoners moet ŉ klag by die polisie op Queenstown indien sodat ons kan ondersoek instel of ŉ misdaad gepleeg is.”